[{"text_idx": "#000001", "text": "Talentuaren Euskal Behatokia: zerbitzuen sektorean daude goi-mailako prestakuntzako eskaintza gehien"}, {"text_idx": "#000002", "text": "Bizkaia Talenten txostenak Euskadiko lan-merkatuan 2018an eta 2019an izandako goi-mailako prestakuntzako 81.000 eskaintza aztertu ditu, sektoreen, lanbidearen eta gehien eskaturiko trebetasunen arabera"}, {"text_idx": "#000003", "text": "Bizkaia Talentek bigarren Basque Talent Observatory: Joerak txostena argitaratu du, non unibertsitateko ikasketak eskatzen dituen Euskadiko goi-mailako prestakuntzako lan-merkatuak azken bi ekitaldietan, 2018an eta 2019an, izandako joerak aztertu dituen. Txostenaren berritasunetako bat da efektiboagoa eta eraginkorragoa izan dela hala goi-mailako prestakuntzako lan-eskaintzak topatzeko nola horien azterketa kualitatiboa egiteko orduan, Basque Talent Observatory tresnan machine learning teknologia ezarri izanari esker."}, {"text_idx": "#000004", "text": "2018ko urtarrilaren 1etik 2019ko abenduaren 31ra izan ziren 81.193 lan-eskaintza aztertuta, zerbitzuen sektorean daude eskaintza gehien, % 68,4 2018an eta % 73,2 2019an; sailkapenean askoz beherago, fabrikazioaren sektorea (% 17,5 2018an eta % 15,2 2019an) eta merkataritzarena (% 14 2018an eta % 11,4 2019an) daude."}, {"text_idx": "#000005", "text": "Lan-eskaintza gehien argitaratzen duten industriak/sektoreak edo ekonomia-jarduerak egonkor daude azterturiko ekitaldi bietan. Informazioaren eta komunikazioaren sektorea bigarren dago, 2019an (4. 2018an), eta administrazio-zerbitzuetako eta laguntza emateko jarduerak hirugarren (5. 2018an). Ekitaldi bietan, jarduera profesionalekin, zientifikoekin eta teknikoekin loturiko sektorea dago rankingaren lehenengo postuan."}, {"text_idx": "#000006", "text": "Azterketak aditzera eman du, halaber, hauek direla goi-mailako prestakuntzako lan-merkatuan gehien eskatzen diren lanbideak: zerbitzu komertzialen agenteak, software-garatzaileak, salmenta komertzialen arduradunak, industria- eta ekoizpen-ingeniariak, eta sistema-analistak."}, {"text_idx": "#000007", "text": "Azkenik, azken bi urte hauetan lan-merkatuan gehien eskaturiko trebetasunak aipatu behar dira: aldaketetara egokitzeko gaitasuna, bezeroentzako laguntza, ordenagailuaren erabilera, ingelesa eta bezeroen arreta."}, {"text_idx": "#000008", "text": "Behatokiak bi urte bete ditu\nBasque Talent Observatory tresna Bizkaia Talentek sortu zuen, 2018. urtearen hasieran, unibertsitateko ikasketak eskatzen dituen Euskadiko goi-mailako prestakuntzako lan-merkatuaren gaineko informazioa denbora errealean jasotzeko; horretarako, online iturriak jasotzen ditu, big data analisian oinarriturik, zeinak azterketaren bitartez talentu-beharren isla sendoa ahalbidetzen duen."}]